
מונדיאל של החיים
שאיפה זה דבר מעולה. בן אדם חייב להיות מונע ממטרות, משאיפות ומרצונות להתקדם במהלך חייו. אפשר לומר בזהירות, שאדם אינו יכול להתקדם אם אין לו יעד כלשהו שאליו הוא חותר להגיע. אדם ללא מטרות הרי הוא דומה לאדם שיושב ברכבו ומתחיל בנסיעה ללא שום יעד מוגדר. אמנם הוא יכול לחלוף על פני רחובות וערים שלמות, אך הוא אינו מתקדם לשום מקום. כך בדיוק האדם החי עשרות שנים בעולם הזה ללא שאיפה ומטרה: הוא אמנם קם בבוקר, אוכל, עובד, ישן ושב ומתעורר לבוקר שלמחרת, אך שום התקדמות ממשית במהלך חייו אינה נמצאת.
הנקודה שעלולה להיות רגישה, ולעיתים אף מסוכנת בשאיפה, היא כאשר האדם אכן שואף, אך מאבד את שמחת חייו במהלך הזמן שבו מטרתו עדיין לא התגשמה. בכל רגע נתון הוא משווה את חייו הנוכחיים לעומת חייו העתידיים, לאחר השלמת שאיפתו, ואינו מרגיש טעם בחייו מגודל החיסרון ומהיעדר הגשמת משאלותיו.
אדם כזה טועה ואף מפספס חלק נכבד מחייו. שהרי חייו יכולים להיות יפים וטובים, אך בהשוואה השגויה שהוא עושה, הוא מרגיש את הטעם החסר. לעיתים הדבר יכול להגיע לדוגמאות קיצוניות, כאשר בני אדם שחיים חיי עונג כביכול, מגיעים לדכדוך עמוק בגלל חוסר מסוים בחייהם.
בדיוק כפי שהגדיר המן הרשע: "וכל זה איננו שווה לי". בזמן שהמן הרשע היה מלא בכל טוב, בכסף, בכבוד ובמעמד נחשב הוא התעסק אך ורק במרדכי היהודי, שהחליט שלא לכרוע ולא להשתחוות לפניו.
לפני תקופה קצרה שבה חלק נכבד מרחובות מדינת היהודים היו ריקים מאדם, כולם היו בציפייה גדולה לניצחונו של שחקן הכדורגל המפורסם-מסי,  במסגרת משחקי המונדיאל. אותה תקווה ואותה ציפייה התנפצו בהפסד, מה שגרם לאותו שחקן להתייפח בבכי קורע לב ולשכב על הדשא כילד המסרב לעזוב את גינת המשחקים.
אם אדם מן השורה, שאינו מכיר את השחקן ואת המתרחש על הדשא, היה מבחין מהצד בסיטואציה שכזו, בוודאי היה בטוח בדעתו שאותו אדם כנראה התבשר בבשורה רעה, איבד את הוריו או הפסיד את כל כספו וכעת נשלח לגור ברחוב.
מי שמכיר אותו יודע שהוא חי חיי פאר והדר, בעל נכסים לרוב ושפע גדול וחריג מאוד. אך באותם רגעים של בכי, באותם רגעים שבהם אותה שאיפה לא התממשה, היה נראה שהוא שכח את הכול. כל כולו התרכז רק באותו הפסד, מה שגרם לבכי ועצב עוצמתי כל כך.
לפני שנדון אותו, אנו צריכים לזהות את ה"מסי הקטן" שיש בתוכנו — את אותו יצר שגורם לנו לבכות ולהתמרמר על כישלון מסוים, תוך כדי התעלמות מוחלטת מכל הטוב העוטף אותנו ומכל המתנות הגדולות שבורא עולם שלח אלינו עד היום.
אם רגע לפני שאנו בוחרים להתלונן או לבכות, נזכור כמה טוב ומתנות יש לנו, נבין שהבעיה בטלה בשישים.
שבת שלום.

